## Odluka o načinu naplate troškova iz sredstava Državnog proračuna za zdravstvenu zaštitu pruženu strancima

### NN 85/1998 (17.6.1998.), Odluka o načinu naplate troškova iz sredstava Državnog proračuna za zdravstvenu zaštitu pruženu strancima

# **HRVATSKI ZAVOD ZA ZDRAVSTVENO OSIGURANJE**

Na osnovi članka 9. Zakona o zdravstvenoj zaštiti stranaca u Republici
Hrvatskoj ("Narodne novine" broj 114/97) i članka 14. Statuta Hrvatskog
zavoda za zdravstveno osiguranje ("Narodne novine" 1/94) Upravno vijeće
Hrvatskog zavoda za zdravstveno osiguranje na 3. sjednici održanoj 10.
lipnja 1998. godine, uz prethodnu suglasnost ministra zdravstva i ministra
financija, donijelo je

## **ODLUKU**

### **O NAČINU NAPLATE TROŠKOVA IZ SREDSTAVA DRŽAVNOG PRORAČUNA ZA ZDRAVSTVENU ZAŠTITU PRUŽENU STRANCIMA**

Članak 1.

Ovom Odlukom uređuje se način naplate troškova iz sredstava Državnog
proračuna za zdravstvenu zaštitu pruženu strancima u Republici Hrvatskoj
koje naplaćuje zdravstvena ustanova, odnosno zdravstveni djelatnik privatne
prakse.

Članak 2.

Zdravstvenoj ustanovi, odnosno zdravstvenom djelatniku privatne prakse
koji su pružili zdravstvene usluge strancu iz članka 2. stavke 3. Zakona
o zdravstvenoj zaštiti stranaca u Republici Hrvatskoj (u daljnjem tekstu:
Zakon) i članka 6. Zakona u slučaju pružanja hitne medicinske pomoći, a
nisu po postupku utvrđenom Zakonom mogli naplatiti od stranca pružene zdravstvene
usluge, troškovi pruženih zdravstvenih usluga podmirit će se iz sredstava
Državnog proračuna.

Zdravstvenoj ustanovi, odnosno zdravstvenom djelatniku privatne prakse,
podmirit će se iz sredstava Državnog proračuna i troškovi pruženih zdravstvenih
usluga maloljetnim strancima, koji se zateknu u Republici Hrvatskoj bez
roditeljske skrbi (članak 3. podstavka 6. Zakona).

Članak 3.

Radi naplate troškova pruženih zdravstvenih usluga iz članka 2. stavka
1. ove Odluke zdravstvena ustanova odnosno zdravstveni djelatnik privatne
prakse dostavit će Direkciji Zavoda zahtjev uz sljedeću dokumentaciju:

1. Pisanu izjavu iz članka 7. Zakona.

2. Račun za pružene zdravstvene usluge sačinjen sukladno cijenama utvrđenim
u odluci o osnovama za sklapanje ugovora sa zdravstvenim ustanovama i privatnim
zdravstvenim djelatnicima za tekuću kalendarsku godinu.

3. Otpusno pismo, odnosno povijest bolesti.

4. Dokaz o bezuspješnom pokušaju naplate računa od stranca.

Zahtjev iz stavke 1. ovoga članka dostavlja se Hrvatskom zavodu za zdravstveno
osiguranje (u daljnjem tekstu: Zavod) nakon proteka 30 dana od dana ispostave
računa strancu.

Za zdravstvenu uslugu pruženu maloljetnim strancima koji su zatečeni
u Republici Hrvatskoj bez roditeljske skrbi, zdravstvena ustanova, odnosno
zdravstveni djelatnik: privatne prakse, dostavlja Direkciji Zavoda račune
sačinjene prema cijenama utvrđenim odlukom Zavoda o osnovama za sklapanje
ugovora sa zdravstvenim ustanovama i privatnim zdravstvenim djelatnicima
za tekuću kalendarsku godinu.

Članak 4.

Zavod će nakon primitka zahtjeva iz članka 3. stavke 1. ove Odluke kao
i računa iz članka 3. stavke 2. ove Odluke izvršiti formalnu i medicinsku
provjeru računa i priložene dokumentacije, te računsku provjeru računa.

Ako provjerom Zavod utvrdi u računu ili dokumentaciji nedostatke ili
neispravnosti, vratit će zahtjev s dokumentacijom na ispravak. Novi rok
naplate počinje teći, od dana ponovnog zaprimanja zahtjeva u Direkciji
Zavoda.

Članak 5.

Zdravstvena ustanova, odnosno zdravstveni djelatnik privatne prakse
obvezni su na zahtjev ovlaštenog zaposlenika Zavoda omogućiti provjeru
zahtjeva, računa i dokumentacije neposrednim očevidom u rad i dokumentaciju
kojom raspolažu.

Članak 6.

Zavod će nakon provjere iz članka 4. ove Odluke, ako je suglasan sa
svim stavkama računa, odnosno ako je uredna ostala dokumentacija, uputiti
Ministarstvu zdravstva jedanput mjesečno zahtjev za povlačenje sredstava
iz Državnog proračuna.

Ministarstvo zdravstva će zahtjev proslijediti Ministarstvu financija
s napomenom da se tražena sredstva iz Državnog proračuna iz razdjela Ministarstva
zdravstva direktno doznače Zavodu.

Članak 7.

Zavod će po primitku sredstava iz članka 6. stavke 2. ove Odluke u roku
od 7 dana izvršiti plaćanja računa za koja su sredstva iz Državnog proračuna
doznačena.

Članak 8.

Zavod će odmah nakon izvršene isplate računa iz članka 7. ove Odluke
dostaviti Ministarstvu zdravstva račune i dokumentaciju iz članka 3. ove
Odluke radi naplate u korist Državnog proračuna sukladno članku 10. Zakona.

Članak 9.

Ova Odluka stupa na snagu osmog dana od dana objave u "Narodnim novinama".

Klasa: 025-04/98-01/72
Urbroj: 338-01-04-98-1
Zagreb, 10. lipnja 1998.

Predsjednik
Upravnog vijeća Hrvatskog zavoda
za zdravstveno osiguranje **prim. dr. sc. Mate Ljubičić,** v. r.

Odluka, NN 85/1998-1162